U-I-101/00
Datum: 2003-12-04T00:00:00.000+01:00
ecli: ECLI:SI:USRS:2003:U.I.101.00
vrsta: akt zavoda za zdravstveno zavarovanje
zadeva: ocena ustavnosti in zakonitosti predpisov in drugih splošnih aktov
objavljeno: Neobjavljeno | 04.12.2003
dokument: US22870
akt: Pravila obveznega zdravstvenega zavarovanja (Uradni list RS, št. 79/94, 73/95, 70/96, 3/98, 90/98, 6/99, 61/2000, 64/2000, 91/2000, 59/02, 18/03, 30/03, 35/03 in 78/03), 54. čl.
resitev: zavrnitev
izrek: Pobuda za začetek postopka za oceno ustavnosti in zakonitosti 54. člena Pravil obveznega zdravstvenega zavarovanja (Uradni list RS, št. 79/94, 73/95, 70/96, 3/98, 90/98, 6/99, 61/2000, 64/2000, 91/2000, 59/02, 18/03, 30/03, 35/03 in 78/03) se zavrne.
stavek: Ker Pravila obveznega zdravstvenega zavarovanja le podrobneje urejajo način uresničevanja z zakonom določene pravice zavarovane osebe do reševalnega prevoza, niso v neskladju z načelom legalitete.
odlocitev: sklep
geslo: 1.5.51.1.5.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrnitev pobude - Ker je očitno neutemeljena.

5.4.19 - Temeljne pravice - Ekonomske, socialne in kulturne pravice - Pravica do zdravja (51).
podlaga: Člen, 51, Ustava [URS]

Člen 26.2, Zakon o Ustavnem sodišču [ZUstS]
vlagatelj: Majda Lipovec, Koper
datum_vloge: 2000-04-04T22:00:00.000Z
datum_odlocitve: 2003-12-03T23:00:00.000Z

# U-I-101/00

4. 12. 2003

## SKLEP

Ustavno sodišče je v postopku za preizkus pobude Majde Lipovec iz Kopra na seji dne 4. decembra 2003

**sklenilo:**

**Pobuda za začetek postopka za oceno ustavnosti in zakonitosti 54. člena Pravil obveznega zdravstvenega zavarovanja (Uradni list RS, št. 79/94, 73/95, 70/96, 3/98, 90/98, 6/99, 61/2000, 64/2000, 91/2000, 59/02, 18/03, 30/03, 35/03 in 78/03) se zavrne.**

## OBRAZLOŽITEV

### A.

Pobudnica izpodbija 54. člen Pravil obveznega zdravstvenega zavarovanja (v nadaljevanju POZZ), ki ureja pravico do prevoza z reševalnimi in drugimi vozili. Meni, da za sprejem POZZ sploh ni pravne podlage in da zato z izpodbijanim členom, v neskladju z 51. členom Ustave in s 23. členom Zakona o zdravstvenem varstvu in zdravstvenem zavarovanju (Uradni list RS, št. 9/92 in nasl. - v nadaljevanju ZZVZZ), POZZ sama določajo nov pogoj, to je nalog zdravnika za prevoz z reševalnim vozilom v zvezi s povračilom stroškov takšnega prevoza. Navaja tudi, da ji, ko se je poškodovala, stroški prevoza niso bili povrnjeni le iz razloga, ker v kraju, kjer se je poškodovala, naloga za prevoz z reševalnim vozilom ni dal zdravnik, kar zahtevajo POZZ, pogoji po 23. členu ZZVZZ pa naj bi bili izpolnjeni.

### B.

Po prvem odstavku 51. člena Ustave ima vsakdo pravico do zdravstvenega varstva pod pogoji, ki jih določa zakon. Na tej podlagi je obseg in vsebino pravice do zdravstvenega varstva iz javnih sredstev določil ZZVZZ. Pravice do zdravstvenih storitev so navedene zlasti v 23. členu ZZVZZ, kjer je določeno tudi, v kolikšnem deležu je zavarovanim osebam zagotovljeno plačilo zdravstvenih storitev. Zakon v 26. členu daje pooblastilo Zavodu za zdravstveno zavarovanje Slovenije (v nadaljevanju Zavod), da v soglasju z ministrom, pristojnim za zdravstvo, določi natančnejši obseg storitev iz 23. člena ZZVZZ ter standarde in normative teh storitev. Pobudnica torej zmotno meni, da za sprejem POZZ in za potrebno soglasje ministra, pristojnega za zdravstvo, ni pravne podlage v Zakonu.

V 54. členu POZZ je natančneje določeno, kdaj ima zavarovana oseba pravico do prevoza z reševalnimi in drugimi vozili, kar je ena od storitev iz navedenega 23. člena ZZVZZ. Določba ločuje nujne prevoze, prevoze, ki niso nujni, primere, ko bi bil prevoz z javnim prevoznim sredstvom lahko škodljiv, ter prevoze s spremstvom zdravstvenega delavca. Uveljavljanje te pravice pa je urejeno v 181. do 183. členu POZZ. Po prvem odstavku 181. člena POZZ zavarovana oseba lahko uveljavi pravico do prevoza, ko njen izbrani zdravnik ugotovi, ali je ta potreben in utemeljen. Z listino za naročilo prevoza praviloma vnaprej določi vrsto prevoza v skladu s 54. členom POZZ. Ne glede na to določbo, pa sme nujni prevoz odrediti tudi drug zdravnik, ki potrdi nujnost prevoza. To je lahko tudi zdravnik, ki je po opravljenem prevozu prevzel zavarovano osebo v zdravljenje (182. člen). V primeru, ko zavarovana oseba sama ali kdo drug v njenem imenu naroči prevoz z reševalnim vozilom, sama poravna stroške prevoza. Tedaj zavarovana oseba lahko zahteva povračilo stroškov od Zavoda, če zdravnik, ki jo je prevzel na zdravljenje, ugotovi, da je bil prevoz nujen in ji o tem izda potrdilo (183. člen POZZ). Ker že navedeni 26. člen ZZVZZ zahteva, da utemeljenost in standard storitve ugotovi osebni ali drug zdravnik, POZZ v členih, ki natančneje urejajo prevoz z reševalnimi in drugimi vozili, podrobneje urejajo le način uresničevanja pravice iz 23. člena v povezavi s 26. členom ZZVZZ. Zato je neutemeljena pobudničina trditev, da POZZ sama določajo nov pogoj za uresničevanje pravice, kar bi sicer lahko bilo v neskladju z načelom legalitete (drugi odstavek 120. člena Ustave).

Glede na navedeno je Ustavno sodišče pobudo kot očitno neutemeljeno zavrnilo.

### C.

Ustavno sodišče je sprejelo ta sklep na podlagi drugega odstavka 26. člena Zakona o Ustavnem sodišču (Uradni list RS, št. 15/94 - ZUstS) v sestavi: predsednica dr. Dragica Wedam Lukić ter sodnice in sodniki dr. Janez Čebulj, Lojze Janko, mag. Marija Krisper Kramberger, Milojka Modrijan, dr. Ciril Ribičič, dr. Mirjam Škrk in Jože Tratnik. Sklep je sprejelo soglasno.

Predsednica

dr. Dragica Wedam Lukić